**Michael Halmo** (s. 15. toukokuuta 1991 Waterloo, Ontario, Kanada) on kanadalainen jääkiekkoilija, joka teki vuonna 2019 vuoden sopimuksen DEL-joukkue Iserlohn Roostersin kanssa. Hän on pelipaikaltaan vasen laitahyökkääjä. Halmo on pelannut urallaan 20 NHL-ottelua New York Islandersissa kaudella 2013–2014.

Ura
---

### Junioriura

Halmo vietti juniorivuotensa pääosin kotikaupungissaan Ontarion Waterloossa. Hän pelasi Waterloo Wolvesin joukkueessa, kunnes Owen Sound Attack varasi Halmon 88. pelaajana OHL:n varaustilaisuudessa 2007. Hän pelasi kauden 2007–2008 MWJHL-junioriliigan Waterloo Siskinsissä. Halmo siirtyi Sound Attackin OHL-joukkueeseen kaudeksi 2008–2009, jolloin hän teki runkosarjassa kahdeksan tehopistettä. Kaudella 2009–2010 Halmo teki runkosarjassa 29 tehopistettä ja hän myös voitti joukkueensa sisäisen jäähypörssin 121 rangaistusminuutillaan. Kaudella 2010–2011 hän teki runkosarjassa 43 tehopistettä. Halmo voitti kauden päätteeksi OHL:n mestaruuden, J. Ross Robertson Cupin.

Kaudella 2011–2012 Halmo nousi Sound Attackin kapteeniksi. Hän voitti joukkueen sisäisen piste-, maali- ja syöttöpörssin tehoilla 40+45=85, joilla Halmo jakoi koko OHL:n maalipörssin kahdeksannen sijan Niagara IceDogsin Andrew Agozzinon ja Saginaw Spiritin Josh Shallan kanssa sekä pistepörssin yhdeksännen sijan London Knightsin Seth Griffithin, Kitchener Rangersin Tobias Riederin ja Saginaw Spiritin Vincent Trocheckin kanssa. Hän voitti myös Sound Attackin sisäisen tehotilaston lukemalla +24 sekä sisäisen jäähypörssin 162 minuutillaan, joilla Halmo sijoittui koko OHL:n jäähypörssissä viidenneksi. Runkosarjan kolmanneksi viimeisellä kierroksella, 10. maaliskuuta 2012 hän taklasi Sarnia Stingin Nail Jakupovia päähän. Halmo sai teostaan kymmenen ottelun pelikiellon ja hänen kautensa OHL:ssä päättyi tähän.

### Ammattilaisura

Samana päivänä ennen viimeistä OHL-otteluaan NHL-varaamaton Halmo teki kolmivuotisen tulokassopimuksen New York Islandersin kanssa. Kärsittyään pelikieltonsa OHL:ssä hän siirtyi huhtikuussa amatööritry-out -sopimuksella AHL-joukkue Bridgeport Sound Tigersin vahvuuteen. Halmo pelasi siellä loppukeväänä viisi runkosarjaottelua tehden yhden maalin. Hän pelasi joukkueen vahvuudessa myös koko kauden 2012–2013, joka oli Halmon varsinainen tulokaskausi AHL:ssä ja se toi 46 runkosarjaottelussa tehot 5+9=14.

Kaudella 2013–2014 Halmo oli Sound Tigersin toiseksi paras maalintekijä ja kolmanneksi paras pistemies tehoilla 18+20=38. Hän jakoi myös joukkueen sisäisen tehotilaston voiton Matt Donovanin kanssa lukemalla +11. Helmikuussa 2014 Halmo nostettiin yhdessä Ryan Stromen ja Anders Leen kanssa Islandersin NHL-joukkueen vahvuuteen paikkaamaan loukkaantumisia. Halmo pelasi siellä kauden aikana kaikkiaan 20 runkosarjaottelua tehden yhden maalin. Hän teki NHL-debyyttinsä 27. helmikuuta 2014 Toronto Maple Leafsia vastaan. Halmo sai ottelussa jääaikaa 9.01 minuuttia. NHL-uransa avausmaalin Halmo teki 1. huhtikuuta 2014 Florida Panthersia vastaan. Kaudella 2014–2015 hän toimi Sound Tigersin varakapteenina ja pelasi koko kauden joukkueen vahvuudessa. Halmo pelasi kauden aikana vain 33 runkosarjaottelua joulukuussa 2014 tulleen ylävartalovamman vuoksi, mikä piti hänet sivussa 31 ottelun ja noin kolmen kuukauden ajan. Heinäkuussa 2015 Halmo teki Islandersin kanssa vuoden mittaisen ja kaksisuuntaisen jatkosopimuksen.

Halmo pelasi kauden 2015–2016 kokonaan Bridgeport Sound Tigersin AHL-joukkueen vahvuudessa ja toimi joukkueen varakapteenina. Hän oli tehoilla 22+19=41 Sound Tigersin toiseksi paras maalintekijä ja Halmo jakoi joukkueen sisäisen pistepörssin kolmannen sijan James Wrightin kanssa. Heinäkuussa 2016 hän teki vapaana agenttina vuoden mittaisen ja kaksisuuntaisen sopimuksen Tampa Bay Lightningin kanssa. Halmo pelasi koko kauden 2016–2017 farmijoukkue Syracuse Crunchissa, joiden kolmanneksi paras maalintekijä hän oli 16 osumallaan.

Kauden 2017–2018 kynnyksellä Halmo siirtyi vuoden mittaisella sopimuksella monikansallisen Erste Bank Eishockey Ligan italialaisjoukkue HC Bolzanoon. Hän oli joukkueen paras pistemies tehoilla 19+29=48. Halmo voitti kauden päätteeksi EBEL:n mestaruuden. Kaudeksi 2018–2019 hän siirtyi vuoden mittaisella sopimuksella SM-liigajoukkue Tampereen Ilvekseen. Halmo sijoittui 111 minuutillaan koko liigan jäähypörssissä toiseksi edellään vain Kärppien Otto Karvinen.

Yhden Ilves-kauden jälkeen Halmo teki vuoden sopimuksen Saksan DEL-liigassa pelaavaan Iserlohn Roostersissa.

Pelityyli
---------

Elite Prospects -sivuston Erik K. Pirin mukaan Halmo on tanakka laitahyökkääjä, joka pelaa röyhkeästi ja työteliäästi, eikä epäröi tarvittaessa tapella. Halmolla on kuitenkin myös kohtuullisen hyvät hyökkäyspään taidot.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2007–2008 | Waterloo Siskins | MWJHL | 47 | 9 | 20 | 29 | 84 | 5 | 2 | 0 | 2 | 23 |
| 2008–2009 | Owen Sound Attack | OHL | 62 | 5 | 3 | 8 | 90 | 4 | 0 | 1 | 1 | 2 |
| 2009–2010 | Owen Sound Attack | OHL | 60 | 11 | 18 | 29 | 121 | – | – | – | – | – |
| 2010–2011 | Owen Sound Attack | OHL | 59 | 20 | 23 | 43 | 121 | 22 | 5 | 10 | 15 | 36 |
|  | Owen Sound Attack | M-Cup | – | – | – | – | – | 4 | 1 | 4 | 5 | 6 |
| 2011–2012 | Owen Sound Attack | OHL | 66 | 40 | 45 | 85 | 162 | – | – | – | – | – |
|  | Bridgeport Sound Tigers | AHL | 5 | 1 | 0 | 1 | 5 | – | – | – | – | – |
| 2012–2013 | Bridgeport Sound Tigers | AHL | 46 | 5 | 9 | 14 | 46 | – | – | – | – | – |
| 2013–2014 | New York Islanders | NHL | 20 | 1 | 0 | 1 | 32 | – | – | – | – | – |
|  | Bridgeport Sound Tigers | AHL | 56 | 18 | 20 | 38 | 137 | – | – | – | – | – |
| 2014–2015 | Bridgeport Sound Tigers | AHL | 33 | 10 | 8 | 18 | 83 | – | – | – | – | – |
| 2015–2016 | Bridgeport Sound Tigers | AHL | 74 | 22 | 19 | 41 | 117 | 3 | 1 | 0 | 1 | 0 |
| 2016–2017 | Syracuse Crunch | AHL | 69 | 16 | 12 | 28 | 100 | – | – | – | – | – |
| 2017–2018 | HC Bolzano | EBEL | 54 | 19 | 29 | 48 | 69 | 18 | 1 | 5 | 6 | 18 |
| 2018–2019 | Ilves | SM-liiga | 52 | 5 | 11 | 16 | 111 | 6 | 1 | 0 | 1 | 4 |
| 2019–2020 | Iserlohn Roosters | DEL | 52 | 11 | 20 | 31 | 76 | – | – | – | – | – |
| 1 kausi | yhteensä | NHL | 20 | 1 | 0 | 1 | 32 | – | – | – | – | – |
| 6 kautta | yhteensä | AHL | 283 | 72 | 68 | 140 | 488 | 3 | 1 | 0 | 1 | 0 |
| 1 kausi | yhteensä | EBEL | 54 | 19 | 29 | 48 | 69 | 18 | 1 | 5 | 6 | 18 |
| 1 kausi | yhteensä | SM-liiga | 52 | 5 | 11 | 16 | 111 | 6 | 1 | 0 | 1 | 4 |

Lähteet
-------

* Mike Halmo The Internet Hockey Databasessa (englanniksi)
* Mike Halmo Eurohockey-sivustolla (englanniksi)
* Mike Halmo Legends of Hockey -sivustolla (englanniksi)
* Mike Halmo *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Mike Halmo The Internet Hockey Databasessa (englanniksi)
2. 1 2 3 4 5 6  Mike Halmo *Elite Prospects*. Everysport Media Group AB.  (englanniksi)
3. ↑  Kimelman, Adam: Halmo gets 10 games for hit on Yakupov *NHL.com*.  16.3.2012. National Hockey League. Viitattu 30.5.2018. (englanniksi)
4. ↑  HALMO AGREES TO TERMS ON ENTRY LEVEL CONTRACT  10.3.2012. New York Islanders. Viitattu 30.5.2018. (englanniksi)
5. ↑  Halmo Signs ATO with Bridgeport *attackhockey.com*.  2.4.2012. BRIDGEPORT, CT:  Owen Sound Attack. Viitattu 30.5.2018. (englanniksi)
6. ↑  Islanders recall Strome, Lee, Halmo from AHL *NHL.com*.  25.2.2014. National Hockey League. Viitattu 30.5.2018. (englanniksi)
7. ↑  Toronto Maple Leafs at New York Islanders Box Score — February 27, 2014 *Hockey-Reference.com*.  27.2.2014. Sports Reference LLC. Viitattu 30.5.2018. (englanniksi)
8. ↑  Florida Panthers at New York Islanders Box Score — April 1, 2014 *Hockey-Reference.com*.  1.4.2014. Sports Reference LLC. Viitattu 30.5.2018. (englanniksi)
9. ↑  Hockey's Future - Mike Halmo *HockeysFuture.com*. CraveOnline Media, LLC, an Evolve Media, LLC company. Viitattu 30.5.2018. (englanniksi)
10. ↑  New York Islanders Twitterissä *twitter.com*.  14.7.2015. New York Islanders. Viitattu 30.5.2018. (englanniksi)
11. ↑  Lightning sign forward Mike Halmo to one-year, two-way contract TAMPA BAY:  Tampa Bay Lightning. Viitattu 14.7.2016. (englanniksi)
12. ↑  Un ex-NHL per il Bolzano, arriva Mike Halmo – Termina il try-out di Morten Poulsen *hcb.net*.  6.9.2017. HOCKEY CLUB BOLZANO 2000 Società Sportiva Dilettantistica a r.l. Viitattu 30.5.2018. (italiaksi)
13. ↑  Elite Prospects - HC Bolzano *eliteprospects.com*. Everysport Media Group. Viitattu 9.4.2019. (englanniksi)
14. ↑  Ilvekselle neljä uutta vahvistusta - oma kasvatti harjoitusvahvuuteen testattavaksi *Jatkoaika.com*.  26.4.2018. Jatkoaika r.y. Viitattu 30.5.2018.
15. ↑  Elite Prospects - Liiga Stats 2018-2019 *eliteprospects.com*. Everysport Media Group. Viitattu 9.4.2019. (englanniksi)
16. ↑  Mike Halmo verstärkt die Iserlohn Roosters *IKZ-online.de*.  29.5.2019. Funke Mediengruppe. Viitattu 4.1.2020. (saksaksi)